paragraph_text: Malteški križ je posebni mehanizam, vrsta mehaničkog prekidača, koji omogućuje da se kružno gibanje pogonskog dijela pretvara u koračno (isprekidano) gibanje gonjenog dijela. Malteški križevi imaju mnogobrojne izvedbe koje se međusobno razlikuju po obliku pogonskog i gonjenoga dijela. Uglavnom je pogonski dio poluga sa zatikom, a ponekad ima i mjesečasto izrezanu kružnu izbočinu. Zatik ulazi u utore, a mjesečasta izbočina klizi po zakrivljenim udubinama na gonjenome dijelu. Broj utora na gonjenome dijelu ovisi o potrebnome broju koraka u jednome ciklusu gibanja. U većini slučajeva gonjeni dio ima vanjske poprječne utore koji su na dnu zaobljeni. Kutna brzina gonjenoga dijela mijenja se od 0 do najveće, a ovisi o trenutačnome položaju zatika u utoru. Najveća je kutna brzina kada zatik dodiruje dno utora gonjenog člana, a 0 je kada zatik izađe iz utora. Gonjeni dio može imati i drukčije izvedbe utora, na primjer cikloidne utore. Utori mogu biti na vanjskom obodu ili unutar provrta u gonjenome dijelu.<ref> Anđelka Ređep: Finomehanika, udžbenik za srednje strukovne škole, "Školska knjiga", Zagreb, 2009.